Papersnake/gushiwen huggingface dataset:
金穴行
石宝（明代）

君知黄金贵，宁知金有穴。崔嵬不踰仞，中可万夫宅。

穴门紫气横亘天，高金为垒深为泉。飞湍溅沬几千里，涌作十丈开花莲。

池头春水流活活，莲花颜色长如昨。一双赤鲤当波翻，万点饥鸟向人啄。

嗟哉汉皃何乃憨，随尘仆仆追弹丸。弹丸欲击飞鸟死，安保骨肉无摧残。

犹胜东海老夫手皴裂，白日披沙夜不绝。惊涛推岸岸夜崩，伤哉见利不见血。

何如此穴利最偏，穷人欲愬之青天。青天高高不可扣，丹崖锦谷还依然。

人言此穴通扬州，禹贡三品其源流。又言此穴接东岱，万水东奔尽归海。

吁嗟乎富贵福泽天与成，请君听歌金穴行。
蜡梅
李石（宋代）

一株坐断宝花台，水雪光中眼倦开。
无事暗香浮鼻观，思量也自识花来。
汴上呈祖道 其一
彭汝砺（宋代）

扁舟日夜去程谙，道路应须笑我贪。月照病身犹汴北，风吹归梦已江南。
茶花
释元肇（宋代）

茗有花难识，山中采得来。试从枝上看，全胜盏中开。

绿叶微如桂，黄心大似梅。晴窗澹相对，能遣睡魔回。
寄范安道
马存（宋代）

西山石脚盘如城，芙蓉峰插龙泉精。有客高卧青云层，孤吟自作太古声。

古声无味淡如水，今人有耳甜如饧。君不见登高山，泛流水，子期已没不复生，几世几年无此耳。

恨君不到苍岩阴，不见此客摇头吟。千崖万壑群动息，相知唯有清泉音。

春风捲野浓如波，着人如醉将奈何。几时见我铜鞮陌，为唱襄阳拍手歌。
重到城七绝句。张十八
白居易（唐代）

谏垣几见迁遗补，宪府频闻转殿监。

独有咏诗张太祝，十年不改旧官衔。
班定远祠 其二
雷钟德（清代）

丈夫树立期千载，志事还因造化成。多少英雄学投笔，虎头无相误平生。
三月小园花已谢独芍药盛开
张耒（宋代）

霭霭春日晚，寂寂新阴繁。
千红与万紫，盛极一时阑。
西堂晚芍药，百萼乘露鲜。
红妆诸美人，锦绣富春妍。
东风时过之，舞态低昂翻。
折赠怀溱洧，感之为三叹。
寓毕节刘氏小园养疾雨霁登眺偶成 其一
承龄（清代）

受代容疏懒，山城昼掩扉。未充句漏隐，已息汉阴机。

搔首久难问，倚栏胡不归。云山供疾眼，霁色入清晖。
东阡
刘璟（明代）

西风归雁两悠悠，云白江空万里秋。天目山前粳稻熟，柴桑篱下菊花稠。
和立斋元日韵
王柏（宋代）

之子善游远，西征酹欧阳。
亹亹岁月换，作诗思故乡。
老我绝世岁，孤灯耿寒光。
坐对三古书，绎绎搴纯英。
天地时一泰，吾道何时昌。
莫以一日腴，博此千载香。
苟不新厥德，正亦王春常。
只今自煮一斗酒，待子醉我琴书旁。
读《史记》四十首 其九 信谁楚
张晋（清代）

荥阳城下东门开，黄屋左纛汉王来。重瞳瞋目按剑坐，齐呼万岁声如雷。

东门开，楚军守，汉王乃出西门走。女子被甲二千人，诳楚者谁纪将军。

将军当日竟烧死，将军后嗣胡不闻。绛灌窜若鼠，独有将军敢诳楚。

死生成败非所知，令人却忆逢五父。
六月六日宿观音寺次朝南韵二绝
洪咨夔（宋代）

微管仲其左衽矣，捨安石如苍生何。
须君快草三秦檄，尽为先生祛宿疴。
解连环
杨无咎（宋代）

素书谁托。嗟鳞沈雁断，水遥山邈。问别来、几许离愁，但只觉衣宽，不禁消薄。岁岁年年，又岂是、春光萧索。自无心、强陪醉笑，负他满庭花药。

援琴试弹贺若。尽清于别鹤，悲甚霜角。怎似得、斜拥檀槽，看小品吟商，玉纤推却。旋暖薰炉，更自炷、龙津双萼。正怀思、又还夜永，烛花自落。
吴参议挽歌词
叶适（宋代）

冉冉试百巧，栖栖终一丘。
死期甘恸哭，时事不胜忧。
贫只藏书在，恩将别业酬。
看君用意绝，身后令名留。
南山罗汉赞十六首
黄庭坚（宋代）

稽首具六波罗密，稽首得无生法忍。
稽首佛敕久住世，稽首救世不倦者。
天上人间福田施，心无高下依佛慧。
遍与有情作功德，故受孔雀堕尾供。
后枕玉屏
王大谟（明代）

千亿年前原地设，宁城创造自天成。金鳌特起悬入顶，玉叠飞天镇玉屏。

恬目山天烟带雨，开襟□□锦拖旌。乾坤橐钥钟灵脉，世代人民聚德星。
同李主簿叔文饮北庄
晁补之（宋代）

萧条蓐收穷，疏树失秾绀。北风动地起，云揽红日暗。

李君邀我游，肴蔌治寒檐。相携二三子，欻若符节勘。

愧非谷口隐，佳会良可暂。茅堂兀四壁，谁识此意淡。

古径无俗寻，陈编有幽瞰。一聆君子语，粱肉几厌啖。

归来马河北，寂寞晚舟缆。吾生事逃伏，优游亦何憾。
飞霞洞
曹观（宋代）

岩前春草萋萋色，岩上春风淡淡阴。
数百年来无谢客，□□依旧到如今。
菩萨蛮
张素秋（清代）

风前别泪淹红袖。秋来人比黄花瘦。几日过重阳，离人易断肠。

暮云空漾碧。征雁飞鸣急。何处寄相思，长亭柳万丝。
和
皇甫冉（唐代）

露冕临平楚，寒城带早霜。时同借河内，人是卧淮阳。

积水澄天堑，连山入帝乡。因高欲见下，非是爱秋光。
节妇歌并序
罗伦（明代）

泉流不归山，雨落不上天。妾心死不回，金石无全坚。

白日经中街，飘忽沈西海。妾心日不如，长夜瞳瞳光不改。

明月悬清辉，三五二八圆又亏。妾心月不如，一圆耿耿无亏时。

妾心一寸铁，不与洪炉灭。妾心万钧石，不触洪涛裂。

妾发可剪，妾头可截，妾心之白不可涅。忆妾二十春，结发事良人。

焉知三载皇天倾，罗帏绣幕生素尘。怀中五岁儿，水上浮沤沦。

白发萧萧垂老亲，綵衣零落空悲辛。吾闻陈孝妇，夫死养姑心愈固。

朱幡入奏丹书来，黄金北斗高门户。又闻杞梁妻，一哭梁山倾。

精诚变天地，黄土非无情。君不见，章台女倾城华。

去年嫁东邻，今年归西家。颜色皎皎如桃花。如桃花，贪结子，红颜不惜污泥沙。

回首天汉上，双凤缥缥凌紫霞。蓬蒿仰面空咨嗟。
致政左司王公挽词三首
孙觌（宋代）

东海怀疏傅，西州忆谢公。剑飞冲夜斗，桂折卧秋风。

尘暗芸堂冷，香凝粉署空。潺潺千斛泪，忍看一旌红。
和杨公济钱塘西湖百题 其五十三 醴泉
郭祥正（宋代）

不为太平出，胡为名醴泉。兵戈方满眼，聊以慰凶年。
题南山刘家寺松云轩
张镃（宋代）

红蘤墙头蜂过叶，翠藤池面蚁行枝。暂来数刻有馀兴，若住此轩何限诗。
九月二十七日题桂
赵蕃（宋代）

昨日方摇扇，今朝可拥裘。顿能惊北客，方觉是南州。

岁傥不逢闰，时今宁复秋。无庸叹疏漏，聊得避飕飕。
不室
宋京（宋代）

君不见西汉文翁为蜀守，蜀学不居齐鲁后。诸生竞欲保翁名，不室镌磨贵难朽。

东汉高公又几时，为作不室还如兹。至今二室坚且久，文公高公名不衰。

世间可传唯铁不，不终可泐铁终蚀。古人好事留其名，不室存亡竟何益。

汉水沉碑知在不，叔子名存空岘首。安得眼看不室销，要知二子名终有。
董静传挂冠四圣观
仇远（元代）

静挼秋渌洗荷衣，问隐孤山只鹤随。
得酒可谋千日醉，挂冠犹鹤十年迟。
云和家有仙人谱，石鼎今无道士诗。
莫对梅花谈世事，此花曾见太平时。
题问坐主梅隐
张炜（宋代）

万点春风吐白云，孤芳绕屋占云根。
幽闲中得幽闲处，暗水流香紧闭门。
偈
释楚文（宋代）

华藏木榔栗，等闲乱拈出。不是不惜手，山家无固必。

点山山动摇，搅水水波溢。忽然把定时，事事执法律。

要横不得横，要屈不得屈。
谒金门·春满院
薛昭蕴（唐代）

春满院，叠损罗衣金线。睡觉水精帘未卷，檐前双语燕。
斜掩金铺一扇，满地落花千片。早是相思肠欲断，忍教频梦见！(教 一作：交)
陈令举妙奴诗
秦观（宋代）

西湖水滑多娇嫱，妙奴十二正芬芳。
肌肤皙白发脚长，含语未发先有香。
溪上夜燕侍簪裳，皎如华月堕沧浪。
音声入云能断肠，不许北客辞酒浆。
主人蔼蔼邦之良，少年射策谒未央。
俊词伟气森开张，玉杓贯斗生怒芒。
天欲文采老更昌，故使敛翮窥群翔。
五十仅补尚书郎，浩歌骑牛倚倡佯。
东风戏雨花草狂，二溪泱泱青黛光。
妙奴勿倦侑羽觞，主人正欲游醉乡。
送井上先生归国
夏曾佑（清代）

空山围落叶，孤骑背高城。此地一为别，征途讵有程。

旧游温大梦，夙誓在非兵。春草年年绿，青尊日日盈。
东西行
卢频（唐代）

种荷玉盆里，不及沟中水。养雉黄金笼，见草心先喜。
曲江三月三日
许棠（唐代）

满国赏芳辰，飞蹄复走轮。好花皆折尽，明日恐无春。

鸟避连云幄，鱼惊远浪尘。如何当此节，独自作愁人。
淳熙八年端午帖子词·太上皇帝合六首
崔敦诗（宋代）

濯濯风涵柳，英英露泻荷。
微凉无限意，分付舜弦歌。
拟汉铙歌十八曲，存十一章 其一 朱鹭
姚燮（清代）

鹭咽咽，鼓渊渊，中心摇摇，罔止而悬。我不能舞，鹭不能语。

鹭能语，风凄凄。鹭无衣，月明孤飞，噫吁嚱！
句
宋庠（宋代）

竹坞度钟声。
秋暮忆中秋夜与王璠侍御赏月，因怆远离聊以奉寄
鲍防（唐代）

前月月明夜，美人同远光。清尘一以间，今夕坐相忘。

风落芙蓉露，疑馀绣被香。
星有好雨
林希逸（宋代）

视夜几回兴，浓云泼未停。无端常苦雨，作好果何星。

有烂参之常，于嗟月又经。何心长霢霂，拜手问苍冥。

咨暑能无怨，呼天孰与听。或云旗伐动，阴曀为兵刑。
答李昂长官富贵贫贱终篇之贶
徐积（宋代）

前日正凭几，长须叩我门。手置一筒诗，义高辞且温。

三读至终篇，尤爱子所存。我有不言意，子已自得之。

余将缺不报，嘉意忽如遗。吾闻诸物理，动静固其性。

静有不如动，动有不如静。所病入于邪，大率要归正。

穷通存乎时，死生存乎命。与其以邪通，孰如以正穷。

汉之主父偃，其卒败以凶。不义而有生，不如死于夭。

所以君子徒，而恶蹠寿考。谓富不如贫，谓贵不如贱。

其说岂徒尔，亦各有所见。贫贱与富贵，亦不必去取。

始也以道得，卒也以道处。岂特区区身，时乎非小补。

万世赖其法，天下受其祜。所以古君子，得之亦不拒。

处之不以道，君子所不与。景公马千驷，孔子贤夷齐。

曾孟藐晋楚，原颜甘冻饥。我爱张车骑，我爱郭汾阳。

大业中兴汉，馀基再造唐。天资既忠厚，以义能自将。

德盛不敢肆，功大不敢当。匿迹远权势，以身系存亡。

以宽不以刻，以逊不以强。兹可谓之贤，虽盛其何伤。

博陆岂不伟，区区蔽孽显。当时虽已幸，其后卒不免。

至于充谧辈，何足污齿牙。机云死好进，乐晏死佞邪。

下近隋唐閒，其辈尤可嗟。甚者弊天下，非惟凶而家。

所以富与贵，有时而可恶。淫夫所不从，奔女所不娶。

色美而行非，嫫母胜西施。所以汉烈女，深恨蔡文姬。

文姬文姬其奈何，如姬之辈可悲歌。我欲采药山之阿，亦欲把钓披渔蓑。

茫茫人閒歧路多，不如海水通天河。
同刘朔斋游白云寺二首
李昴英（宋代）

冲暑登高人所惮，云韩龙孟乐相从。
眼穷溟海九万里，身在蓬莱第一峰。
潮长屿低帆势急，山回路曲树阴重。
日斜移席临池饮，戏掬清泉解酒容。
青冢
王元节（金朝）

环佩魂归青冢月，琵琶声断黑山秋。汉家多少征西将，泉下相逢也合羞。
二月雪
郑獬（宋代）

戊戌二月二十六，忽见大雪漫空来。长老惊叹共相语，非时有雪诚怪哉。

阳爻四画已出地，至今百蛰不闻雷。怪得气候斗暄暖，便疑赤帝来相排。

黑风倏起捲沧海，白日黯黯如烟煤。须臾大雹杂猛雨，满地走迸琼与瑰。

阴气蓄怒固未已，即时飞雪相倾颓。青灵何处避威侮，苍凤停车寒毰毸。

天地万物失光彩，草树僵冻成枯荄。凌暴春工大酷烈，似恨百花先时开。

隐公三月亦雨雪，仲尼春秋书为灾。是时鲁国行谬政，天心可用人理推。

我疑此雪不虚应，必有沴气戕栽培。去年六月已大水，居人万类生鱼腮。

当时夏税不得免，至今里正排门催。农夫出田掘野荠，饿倒只向田中埋。

方春鸟兽尚有禁，不许弹猎伤胚胎。而况吾民戴君后，上官不肯一挂怀。

岂无愁苦动天地，所以当春阴气乖。只消黄纸一幅诏，敕责长吏须矜哀。

蠲除馀租不尽取，收提赤子苏饥骸。沛然德泽满天下，坐中可使春风回。
季寿无咎复园连日游桂林诸胜复园作几季寿无咎各系以诗装成卷轴示余为作是诗
李秉礼（清代）

老眼揩摩眩青碧，湿翠浮岚生几席。闭门却扫已逾旬，忽对此几神奕奕。

诸君夙有烟霞癖，策杖欲穷猿鸟迹。蹑云穿洞不知险，岭外奇峰恣探历。

归来逸兴犹遄飞，千岩万壑填胸臆。槎牙奇诡郁不得，吐得云烟挂斋壁。

我今读画兼读诗，疑有山灵暗中觌。卧游便可学宗生，不须更著谢公屐。
偈颂四十二首
释祖先（宋代）

今朝五月端午，不用书符呪语。
只将者个拄杖，用作降魔铁杵。
楚大夫活捉狞龙，张天师倒骑猛虎。
触翻东海鲤鱼，直得倾贫下雨。
和王詹叔寄彭年四首
韩维（宋代）

纷纷声里满埃尘，一听除书耳目新。
清世未能忘薄禄，官曹犹得作闲人。
上元夜戏作
王安石（宋代）

马头乘兴尚谁先，曲巷横街一一穿。
尽道满城无国艳，不知朱户锁婵娟。
偶成
李流谦（宋代）

仲明我友一肝肠，爱子殷勤出妙方。
病后药囊朝壁垒，老来贝叶是资粮。
冬日放言二十一首 其二十
张耒（宋代）

元子本豪爽，颇复有俗气。孟嘉亦可人，乃与较权势。

崛强尽百年，究竟成何事。江左无英雄，汝得免徒隶。
寄黄州录事刘进之同年
孙应时（宋代）

骑曹新上雪堂西，千里淮南望眼迷。
正我寻云并沧海，思君步眼过黄泥。
清时鼓角无惊梦，胜日樽罍有共携。
人物风流对江浪，数将冰蚕寄新题。
满江红（刘表翁右司席上）
吴潜（宋代）

痴霭顽阴，风扫尽、安排今夕。便放出、一轮金镜，皎然虚碧。照彻放肝明似水，是中空洞无他物。倚亭皋、搔首问天公，天应识。

人共景，都非昔。君共我，俱成客。且相逢一笑，笙歌箫笛。老去可怜杯酒减，醉来谩把阑干拍。便明朝、烟水挂征帆，还相忆。
颂古六十二首 其十四
释清远（宋代）

大雄山下斑斑虎，触著伤人谁敢顾。亲遭一口老婆心，何曾用著腰间斧。
韩圣问挽诗
魏了翁（宋代）

蜡貌宁违俗，规行不竞时。
苦思头没膝，勤诵涕垂颐。
州县频劝驾，藩方尝挽眉。
飘零竟何益，风雨脊令枝。
次韵环谷即事
汪晫（宋代）

本是偷閒择一枝，静中此乐有谁知。
山光照座年年在，世事于人日日非。
春研有诗吟即事，夜灯无梦到相思。
汉阴老子机何事，禅病今来减带围。
书云萍录
张炜（宋代）

聚若浮萍散若云，江湖姓氏总相闻。
何烦爵里重铺叙，只倩梅花举似君。
晚出
孔平仲（宋代）

空城鸟欲栖，渐夕收炎暑。槐叶绿生风，椿花落如雨。

出门何所适，有口不敢语。披豁向青天，望销云一缕。
望江南
陈楠（宋代）

内外变，八转始还元。地带长垂主坎户，周行胎息贯天门。太始道方存。

纯一体，赤黑气常喷。丹火发时烧内景，冷泉涌处浴猴孙。神水赤龟吞。
嘉定试院夜坐
黄琮（宋代）

抛却蒲葵扇，新凉晚更加。雨声过江去，月色上城斜。

满地竹柏影，一林柑子花。水沈休再爇，香透碧窗纱。
余尝谓北人不知江湖如南人不羽边塞时张芸老
孔武仲（宋代）

张子胸中莹不疑，江湖边地总曾知。
波澜沃日漾舟起，霰雪埋空出塞时。
挂席何妨拾明月，据鞍仍解赋新诗。
悠然无复拘南北，阵马风樯取次宜。
山行
徐元杰（宋代）

步绕青秧绿水间，春畦交错路回环。
老翁牵得牛当路，恐碍人行却复还。
将入闽夜行之云门
陆游（宋代）

东骛并偏门，篮舆兀睡昏。
纺灯穿壁罅，吠犬闯篱根。
久客悲行役，清愁怯梦魂。
余生犹几出，回首付乾坤。
奉和九月九日登慈恩寺浮图应制
张景源（唐代）

飞塔凌霄起，宸游一届焉。金壶新泛菊，宝座即披莲。

就日摇香辇，凭云出梵天。祥氛与佳色，相伴杂炉烟。
留别光州王使君建
贾岛（唐代）

杜陵千里外，期在末秋归。既见林花落，须防木叶飞。

楚从何地尽，淮隔数峰微。回首馀霞失，斜阳照客衣。
叠元旦前韵示陈、叶诸君
林占梅（清代）

干戈扰攘岁云周，百计焦劳几白头。历过功名堪冷齿，阅来世事愧昏眸。

利心皆是争趋鹜，人意难如任唤牛。揽辔澄清原夙愿，中流敢后祖生舟。
閒居杂咏三十二首·仁
陈淳（宋代）

仁人之安宅，在心本全德。
要常处於中，不可违终食。
落花
严肃（宋代）

片片落花飞，随风去不归。
如何临欲别，不得傍君衣。
寄程汝玉秀才
赵抃（宋代）

乡闾推服孝廉名，谢绝辞闱乐太平。黄卷不忘穷古圣，白头无倦诲诸生。

安车未召人为晚，束帛重来世所荣。况有知音贤太守，恳章三度荐遗英。
建炎丞相成国吕忠穆公退老堂 其二
王绹（宋代）

巨力曾扶国步安，功成犹未鬓毛斑。天心正佑宋无极，人意讵容公久闲。

裴令纵能娱绿野，谢公可是老东山。何当鼓棹轻千里，款奉清谈宴俎闲。
鸣玉泉
陆九韶（宋代）

朅来坐幽亭，恍在昆山曲。
清越声盈耳，群工琢良玉。
又疑跻金声，仙班佩相属。
圆环碎琼琚，登降互击触。
洒然襟袍爽，无处著利欲。
不贪以为宝，对此景高躅。
东园小饮
陆游（宋代）

三月园林日渐长，闲从邻曲答年光。
酴醾独殿群芳後，醽醁能令万事忘。
下豉蓴羹夸旧俗，供盐梅子喜初尝。
乌靴席帽知何乐，自古京尘眯眼黄。
送刘帅归蜀
危稹（宋代）

万水朝东弱水西，先生归去老峨眉。
人间那得楼千尺，望得峨眉山见时。
吴正仲遗蛤蜊
梅尧臣（宋代）

紫缘常为海错珍，吴乡传入楚乡新。
樽前已夺蟹螫味，当日莼羹枉对人。
句
石道士（宋代）

敲开败箨露新竹，拾上落花妆旧枝。
窭圌山 其一
刘文麟（清代）

每步高逾尺，凌空石磴盘。百回才半上，二月有余寒。

古洞停云雪，回风咽急湍。泠然清磬落，祠宇出云端。
古风其三十二
李白（唐代）

蓐收肃金气。
西陆弦海月。
秋蝉号阶轩。
感物忧不歇。
良辰竟何号。
大运有沦忽。
天寒悲风生。
夜久众星没。
恻恻不忍言。
哀歌逮明发。
爽
弘历（清代）

今年从未愁雨少，亦复不愁雨略多。昨来微觉炎热剧，阵云快与倾天河。

宿霖既止烟净捲，风从西北吹来嘉。飒然朝爽报秋意，宜暄宜润占农和。

西山翠黛逼襟袖，北村香气闻黍禾。慰极翻虞心易弛，勤调六幕扬九歌。
寄内
李光（宋代）

学道参禅久不成，惟将曲糵破愁城。三杯径醉客已去，一枕未回天欲明。

长羡篱边元亮醉，谁怜泽畔屈原醒。瓮头浊酒须多酿，准拟归来细细倾。
黎惟敬小集得霜字
文彭（明代）

衡阳转参毕，玉露将为霜。凉风起天末，肃肃吹衣裳。

欣此良宴会，蹲舞罗酒浆。感时怀隐忧，仰睇雪飞扬。
失调名
佚名（宋代）

登楼欲认经由处，无奈云山遮望眼。
魏京诗 其一
刘敞（宋代）

皇作大都，大都雄雄。奄定北国，四方来同。
雪中登楼望湖上和士亨作 其四
俞鸣玉（明代）

不叹金鱼带未悬，半生且费买书钱。谁知雪满南桥上，时有人维问字船。
花山寒食
欧阳修（宋代）

客路逢寒食，花山不见花。
归心随北鴈，先向洛阳家。
连日至瞿唐谒白帝祠登越公三峡堂徘徊览古共成十二绝 其三 白帝城
王十朋（宋代）

火德重兴六合同，金行数止一星终。鼎分虽愧刘玄德，面缚肯为安乐公。
拟古 其一
李以麟（明代）

千金买骏马，万金饰吴钩。挂剑上马去，誓为万户侯。

一登风尘路，永辞珠翠楼。谁念香闺人，夜夜徒离忧。
老大
刘克庄（宋代）

老大重登聘士台，客怀牢落可曾开。
临流往往看鸢堕，入蜀时时见马来。
有约青山何日去，无根白发是谁栽。
自嫌不带功名骨，只合眠莎与坐苔。
吹笙内人出家
白居易（唐代）

雨露难忘君念重，电泡易灭妾身轻。金刀已剃头然发，

玉管休吹肠断声。新戒珠从衣里得，初心莲向火中生。

道场夜半香花冷，犹在灯前礼佛名。
满江红 次白君举州卒所寄韵。君举三十年前
曹伯启（元代）

比以簿书倥偬，不酬答，闻改除天台，恐因得簪盍於惠泉之侧，用以叙壮岁分携，凝望眼、略无虚日。嗟我辈、江南江北，为谁形役。自愧散材非管鲍，遥怜老友真元白。况文章之外有良能，安民策。谈笑兴，浮云隔。离别恨，流年逼。试赓歌雅韵，不论呼吸。百粤谷山应好在，半生萍梗无终毕。□流行坎止任天公，吾难必。
寄题真希元毋自欺斋
陈宓（宋代）

本来真是与真非，只为因循逐物移。
当面雷同还自笑，此心机动已天知。
穷通有命宁由我，邪正唯人更问谁。
委曲周防终恐拙，何如直道了无危。
二月九日访仰之闻德茂与婿邓叔厚蚤作逍遥溪
王洋（宋代）

贪闲心不受嚣尘，六十年馀自在身。
爱水爱山三益友，如冰如玉两闲人。
言无拘畏诗多健，酒借豪华力有神。
闻说山中承相语，与君心事最相亲。
拟寒山寺 其五十四
释怀深（宋代）

池中养却鱼，岸上养却鸭。瘦者喂教肥，肥者便要杀。

不思身债重，只要口甘滑。腊月三十日，看你成忉怛。
和陶赠羊长史
苏轼（宋代）

我非皇甫谧，门人如挚虞。
不持两鸱酒，肯借一车书。
欲令海外士，观经似鸿都。
结发事文史，俯仰六十喻。
老马不耐放，长鸣思服舆。
故知根尘在，未免病药俱。
念君千里足，历块犹踟蹰。
好学真伯业，比肩可相如。
此书久已熟，救我今荒芜。
顾惭桑榆迫，久厌诗书娱。
奏赋病未能，草玄老更疏。
犹当距杨墨，稍欲惩荆舒。
闻叔御谪濠梁
殷奎（明代）

项叔为郎白首年，买牛谪去种濠田。书辞皎皎春成梦，灯影幢幢夜不眠。

里巷无多交左在，班行历数几人全。何时破屋秋风里，依旧哦诗棹酒船。
画虎
游次公（宋代）

平生射虎裴将军，马狞如龙弓百钧。
手捻白羽旁无人，注虎使虎不敢奔。
须臾丛薄烂斑出，人马不知俱辟易。
矢知蓬蒿弓减力，将军得归几败绩。
徐行爪牙元不露，眈眈垂头若微顾。
尾翦霜风林叶飞，倏忽山头日光暮。
包家画出真于菟，我尚不敢编其须。
昔人作诗矶画图，吁嗟画图今亦无。
仙霞关用周栎园先生韵 其二
谢震（清代）

关门凭眺蹑危途，怀古深嗟大厦扶。一旅亲提空忆李，三藩潜构实通吴。

清江卷甲军飞迅，步障徵歌事有无。欲问兴亡旧时迹，夕阳惟对戍楼孤。
初夏三首
王镃（宋代）

牧笛无腔雨似烟，菜花成子日如年。
人家火养春蚕快，要趁工夫下早田。
极相思
陆游（宋代）

江头疏雨轻烟。寒食落花天。翻红坠素，残霞暗锦，一段凄然。

惆红东君堪恨处，也不念、冷落尊前。那堪更看，漫空相趁，柳絮榆钱。
王枢密见和复用前韵
曹勋（宋代）

惟公带砺长淮比，聊为苍生拂衣起。
一时冠剑满汉殿，简注非公欲谁拟。
金銮文采粲凿藻，玉扆平章看端委。
敢将蝇影附骥涂，原荐盘盂奉明水。
信云父
文天祥（宋代）

肯从悟室课儿书，啮雪风流却减渠。
我爱信陵冠带意，任教句法问何如。
献岁送李十兄赴黔中酒后绝句
权德舆（唐代）

一樽岁酒且留欢，三峡黔江去路难。

志士感恩无远近，异时应戴惠文冠。
和潘叔治早春游何山
梅尧臣（宋代）

泛泛寒溪流，萦纡向山去。
浅石长蒲茸，朝烟暖岩树。
舍舟当禅扉，踏藓污野屦。
谁爱鲍参军，登临多秀句。
题画春景
陆文圭（元代）

青山多乔木，柳枝低婀娜。春风在毫端，高迁无不可。
长门怨三首
刘皂（唐代）

雨滴长门秋夜长，愁心和雨到昭阳。
泪痕不学君恩断，拭却千行更万行。

宫殿沈沈月欲分，昭阳更漏不堪闻。
珊瑚枕上千行泪，不是思君是恨君。

蝉鬓慵梳倚帐门，蛾眉不扫惯承恩。
旁人未必知心事，一面残妆空泪痕。
二十七日玉尺山房吟集实甫归有五叠之作五叠赋答
陈宝琛（清代）

光禄有吟台，社饮数数至。但期谐里耳，谁料接仙气。

佳联觅双璧，断句锻七字。大雅诚所羞，土风庶未坠。

怪君亦癖此，翻然肯来惠。悬知运筹暇，颇不耐闭置。

杯盘例真率，谈笑谢虚伪。六时花竹间，万事浑拨弃。

鼕鼕街鼓动，苦促送归辔。君如长袖舞，笑我类尪瘵。

贾勇信有馀，他题况迭试。为诗更筑台，避债吾亦帅。
雪后
陈起（宋代）

青山当户牖，雪后非吾有。
为问谢家池，绿波还在否。
看美人放纸鸢（五首）
杨宛（明代）

愁心欲放放无由，断却牵丝不断愁。
若使纸鸢愁样重，也应难上最高头。
大行皇帝挽诗六首
刘克庄（宋代）

颇怪旄头异，何曾玉色怡。
恶言闻佛耳，夷猾上尧眉。
河岂无清日，天曾有坏时。
嗣皇新缵禹，遗老喜还悲。
文武舞歌二首 其一 文舞歌
牛弘等奉诏作（隋代）

天眷有属，后德惟明。君临万宇，昭事百灵。濯以江汉，树之风声。

罄地毕归，穷天皆至。六戎仰朔，八蛮请吏。

烟云献彩，龟龙表异。缉和礼乐，燮理阴阳。功由舞见，德以歌彰。

两仪同大，日月齐光。
浪淘沙
江瑛（清代）

愁见暗香飘。新月梅梢。阑干闷倚叹无聊。一片粉云樯上影，依旧魂销。

风碎竹帘敲。帘里灯摇。此时相对怨清宵。香尽金炉灰已冷，心字难描。
贺鹤林吴尚书赴召除隆兴
宋伯仁（宋代）

鸾翔芝检下溪堂，醉梦惊回午正凉。
宠报帝俞催宰相，且将州绂召文昌。
苹花襟袖宫花近，诗草帘栊谏草香。
大化一新多吉士，卷阿历历告成王。
梦与尤木石论史感旧七绝句
刘克庄（宋代）

久轩虽贵尚儒癯，商略斯人似蔡谟。
给纪曾来为学士，拂衣不爱作司徒。
沧浪亭
黄文莲（清代）

昔贤高咏地，杖策此重经。萧瑟闲亭外，风潭入杳冥。

夕阳芳草碧，疏雨远山青。遥指南禅寺，钟声烟际听。
留题天宁明容堂
李纲（宋代）

久客若飞蓬，年年气味同。犹欣容榻地，更得化人宫。

郁勃炎蒸容，巍峨栋宇雄。疏林碎摇月，虚馆迥含风。

万户轩楹外，三山指顾中。灵潮自朝夕，大舶各西东。

怅望关河远，苍茫云海空。馀生寄闲旷，任运学庞翁。
见花
韩偓（唐代）

褰裳拥鼻正吟诗，日午墙头独见时。血染蜀罗山踯躅，

肉红宫锦海棠梨。因狂得病真闲事，欲咏无才是所悲。

看却东风归去也，争教判得最繁枝。
金缕曲 其三
洪炳文（清代）

一领青衫旧。恨鲰生、鸡窗雌伏，兔园株守。静坐焚香思忏绮，绮兔无时蔑有。

问地狱、泥犁知否。离合悲欢生恶感，忒关情、常觉眉头绉。

量衣带，腰围瘦。

新词盥诵蔷薇手。想先生、元龙意气，长卿抱负。瓦釜雷鸣腾俗响，忽听钧天雅奏。

却早把、灵犀心逗。但愿鳞鸿时有便，付邮筒、寄我诗千首。

赓同调，吾良友。
次韵相之和李子至寻梅诗
周紫芝（宋代）

江南洛社各天涯，何事高人亦见思。句法风流云烂漫，旅情飘见燕差池。

樽前病骨难供醉，花下枯藤可强枝。莫唤孤山林处士，扬州何逊自能诗。
送存初宣慰湖南十首 其二
宋褧（元代）

绿暗红稀出凤城，潞河津上酒双瓶。湘花湘鸟凭谁报，早晚楼船过洞庭。
浮石寺
胡宿（宋代）

溪碧照浮航，仁祠紫界墙。窗扉衔远色，树石纳馀凉。

升讲林花落，抛生水鸟翔。逢僧谈止观，数刻尽牛香。
裒集诗藁
释文珦（宋代）

吾学本经论，上之契无为。
书生习未忘，有时或吟诗。
兴到即有言，长短信所施。
尽忘工与拙，往往不修辞。
唯觉意颇真，亦复无邪思。
事物皆寓尔，又岂存肝脾。
老来欲消閒，裒集不定期自嗤。
聊以识吾过，吾道不在兹。
次韵吕浩然四首
张镃（宋代）

小筑茅堂亦有厅，规摹林野自然清。
仙风道骨真人后，过我应除喝道声。
自建安陆行至剑浦
李纲（宋代）

闻道延平黯淡滩，舟行至此惨愁颜。千金素佩垂堂戒，九折宁辞去路艰。

涉险虽知凭信义，藏幽须信足神奸。劳生自取那惆恨，只羡飞云自在閒。
宫词
杨皇后（宋代）

岁岁蚕忙麦熟时，密令中使视郊圻。
归来奏罢天颜悦，喜阜五民鼓玉徽。
病中秋香开因成拙句呈诸亲友
吴芾（宋代）

仙姿元自广寒来，分得天香长馥郁。
千古风流独占秋，一枝曾比崑山玉。
伊余老去百今灰，已是形骸如土木。
年年尚为此花狂，有似渊明偏爱菊。
坐中不可一日无，又似子猷直爱竹。
一从秋到天宇清，颇费梦思眠不熟。
凌晨便起探花枝，走遍荒园常仆仆。
可怪司秋失故常，时节已深花尚伏。
迨余抱病卧匡床，始报枝头缀金粟。
折来三嗅忽凄然，不觉泪珠悬两目。
天胡只赋惜花心，不容享此看花福。
今年疾疢已如斯，来岁衰颓还可卜。
纵令牵强到花间，空使此心生不足。
不如等是趁西风，把花一扫还容谷。
畴依
王柏（宋代）

皇宋文明，周子天畀。
不由师传，道体默契。
建图属书，以觉后觉。
上接洙泗，下开河洛。
熊使君垂和漫兴诗次答 其三
汪藻（宋代）

闭门多睡少经行，随分匏尊泻独清。庭下若生书带草，前身即是郑康成。
释奠
张孝祥（宋代）

又领诸儒款泮宫，车书同处礼应同。柏庭老影留江月，竹屋寒声作社风。

坐客语残香一穗，候人催起鼓三通。归来税冕仍分肉，更觉休官兴未穷。
题石鼓
卢襄（宋代）

山在江城欲尽头，招提无处著清幽。寒枕水底长留月，冷入天清不剩秋。

村静尚遗看鹤户，溪寒只受钓渔舟。眼前佳思能如许，悔不长为隐地游。
至斋诗为刘知录作
项安世（宋代）

酒边琴外蕣华明，栗里幽人远念生。
一寸光阴知有限，百年心事恐无成。
追随春服攀高驾，指点雩童问去程。
篑土未升泉有达，高深那得更忘情。
连日宴集近园即席呈洪稚存 其二
管学洛（清代）

樽前争量句争妍，旧径低徊忆往年。但使园林容客醉，便非我有亦欣然。
百战
何景明（明代）

百战将军死，中原将士哀。山河犹汗马，霄汉已云台。

敢料安危势，须还节制才。南征闻日远，消息几时来。
善哉行
伍瑞隆（明代）

微风扇霁，天高夜清。岁之云暮，日月斯征。白云在天，亦洽于野。

令夕何夕，见此粲者。去者日疏，来者日亲。为子之故，忧心孔殷。

张灯举宴，与子饮酒。愿言同室，与子偕老。有鸟有鸟，高飞戾天。

众羽从之，亦孔之膻。我心忧矣，不可瘳矣。寤寐求之，亶已劳矣。

人生如寄，茫茫曷归。岂曰无感，多忧何为。既秣我马，亦脂我车。

与子行迈，于焉欢娱。
句 其十二
王安国（宋代）

平地风烟飞白鸟，半山云木卷苍藤。
立春日感旧 其一 
吴当（元代）

南楼谯鼓北楼钟，楼外泥牛綵仗丛。黄道泰阶春浩荡，苍龙观阙晓曈昽。
寄刘伯声
张耒（宋代）

别君几何时，人事浩千万。
身如张射侯，忧愁剧强箭。
崎岖走穷张，艰苦君未见。
未知菽水丰，已感霜露变。
羁孤寄穷海，亲友谁吊唁。
析图补冬裘，乞米煮朝饭。
无聊犹自思，援溺固谁愿。
人生不终否，此语非我分。
英雄伏泥涂，暂晦久必现。
如予百不能，理自合贫贱。
岂当议隐显，而有不遇叹。
但思窜山林，远脱人世患。
有田足耕耘，有水足罩仙。
萧然便终老，到死百不问。
平生泥佛祖，久已师壁观。
况将无生禅，下视有为幻。
吾子出群材，千牛有余刃。
行当脱尘埃，鸣佩侍清燕。
高卑各有得，愿勿讥尺鷃。
不有行道人，谁当佐尧舜。
时哉勿自滞，功业在力劝。
握手不可期，此计吾行辨。
玉井
曾几（宋代）

茗饮贵石泉，江流亦其亚。
甘寒如此井，未肯出汝下。
新岁对写真
司空图（唐代）

得见明时下寿身，须甘岁酒更移巡。生情暗结千重恨，

寒势常欺一半春。文武轻销丹灶火，市朝偏贵黑头人。

自伤衰飒慵开镜，拟与儿童别写真。
闻方侍御德新按关西以谏事放还
欧大任（明代）

恩深逐客赋南征，太白苍苍匹马行。直以孤忠酬圣主，岂将谏草慰平生。

秦台汉畤悲歌日，陇雪洮云遗世情。君自九华支一枕，夜来飞梦入承明。
异同吟
邵雍（宋代）

俊快伤灭裂，厚重伤滞泥。
趋造随所尚，不免有同异。
异同必为非，同已必为是。
是非战异同，终身不知义。
为钓台作
程珌（宋代）

人道秋风长桂时，天台散钟未为迟。
如君算到白榆窟，拣取南来第一枝。
偈颂一百五十首
释心月（宋代）

敕书来自九重天，宝墨琳琅色尚鲜。
移怪岩间枯树子，和根植向鹫峰巅。
送三文书院陈上舍入京
林希逸（宋代）

翁季能贤有月评，频年相与愧深情。三文书舍新求友，六馆英深喜得兄。

秋赋屡曾飞祢墨，夜寒未肯舍韩檠。殷勤拭目看双凤，同向龙飞榜策名。
答韬庵击竹山房见怀
清恒（清代）

雨洗花阶露洗苔，正当新月照经台。山高岂定留三宿，地好何妨住百回。

胜友世间非苟得，奇峰天际忽飞来。知君竹里门常闭，不是寻诗总不开。
颂证道歌·证道歌
释印肃（宋代）

宗迹通，说亦通，
两处由来剑刃锋。八还要义漫天诀，
七处徵心理一同。
十月九日菊有华后三日立冬 其一
罗洪先（明代）

江上秋光寂寞时，寒花亦有向南枝。怜君岂是无颜色，底后重阳一月期。
谒延平王庙 其一
蔡德辉（清代）

沙汕纷纷列舳舻，当年海上拓雄图。鲸鱼入梦生何异，龙种偕来类不孤。

人似武侯筹北伐，地同洛邑建东都。知他矢志延明祚，绝岛偏安亦丈夫。
赠周散骑兴嗣诗二首 其二
吴均（南北朝）

昔贤当路者，声名振华夏。朱轮玳瑁牛，紫鞚连钱马。

朝花舞风去，夜月窥窗下。想君贵易朋，居然应见舍。
挽武宣教徯四首
廖行之（宋代）

生平耿耿不忘君，位下才高气不群。
手取科名如拾芥，眼高富贵等浮云。
只知世可行吾道，其奈天将丧此文。
知遇莫酬今已矣，篇诗聊寓一哀云。
系缆
郑克己（宋代）

系缆萦回浪，昏林入暮鸦。水穷人有路，天尽客无家。

蕉叶浮春蚁，鱼歌隔浦沙。醉眠星斗下，寻梦卜年华。
春思三绝
洪咨夔（宋代）

蝴蝶深深浅浅黄，被春恼得一般狂。
打团飞入菜花去，自信世间无别香。
对梓树花
倪瓒（元代）

去年梓树花开时，美人明珰坐罗帏。今年梓树花如雪，美人死罗已七月。

梓花如雪不忍看，沈吟怀思泪阑干。鸣鸠乳燕共悲咽，柳绵风急烟漫漫。
题洪景伯通判清閟堂
陈知柔（宋代）

别乘清名满世间，却来堂下植檀栾。
已无欲物败人意，且与此檀同岁寒。
夜月半庭金影碎，秋风一枕玉声残。
雁行吏退铃斋静，想见巍冠独倚阑。
绍兴以后祀感生帝十六首
佚名（隋代）

[姑洗为羽]惟神之安，方解羽监。
赤斩霞牙，从以炎官。
居歆嘉谎，肸乡灵坛。
神之格矣，民讫多盘。
泛舟
刘挚（宋代）

湖光漾碧霄，飘然一方舟。绿窗屡还复，檀桨双夷犹。

雨色芰荷屡，风香蘋藻秋。凫鸥解相信，随桡过前洲。

落落二三子，载酒相与游。清言惬素尚，大笑忘幽忧。

洞庭醉渊明，剡溪浮子猷。人生似飘瓦，所愿非所求。

濯缨渔父达，佩兰骚人愁。不须吴姬婉，莲间听淫讴。

鄙哉遁功业，方为五湖游。吾曹诗酒中，此乐为最优。
偈二十七首 其二十六
释绍隆（宋代）

灵机密运，日月旋流。四象推迁，一阳来复。化育之本，匝地普天。

草木昆虫，悉承恩力。
郊庙歌辞。周郊祀乐章。福顺乐
佚名（唐代）

昊天成命，邦国盛仪。多士齐列，六龙载驰。

坛升泰一，乐奏咸池。高明祚德，永致昌期。
端午感怀
舒岳祥（宋代）

曾饮昌阳七十三，老来大布当轻衫。
豫储当采三年艾，缓计空寻六日蟾。
楚俗旧时沉黍恨，唐宫此日赐衣沾。
栀香满院人如玉，尚想薰风半卷帘。
京师为鲍永鲍恢语
佚名（魏晋）

贵戚敛手避二鲍。
羯鼓绦
彭演（宋代）

长安宫阙半蓬蒿，尘暗红梁羯鼓绦。惟有水天明月夜，一条空碧见秋毫。
句
蔡肇（宋代）

莫嫌供给难酬客，只为湖山已自贤。
栗里华阳窝辞 其三 栗里床
王质（宋代）

礤礤其粗，㛁㛁其紧。夫惟无华，可与相永。在我窝兮不可嗤，径微树繁行稍迟，倦即倚床齁片时。
次毕将叔韵寄寿阳三首 其三
刘跂（宋代）

丈人文力健，能事与心违。彭泽粳田少，襄阳菰菜肥。

紫团生雪液，苍饼破云衣。持许无人寄，殷勤小陟归。
通道朱宰求时斋字李肩吾赋诗次韵
魏了翁（宋代）

朱君问时斋，为诵羲文书。夬终伏剥果，乾始函坤舆。

坎离互藏宅，遇复更踦闾。物理消处息，人谋密中疏。

即兹贯千古，何所非广居。是以无妄时，不耕穫菑畬。
题水仙册子十二首 唐多令 其十 霜
谈印梅（清代）

霜意满生绡。幽香点素毫。傲维摹、雪里芭蕉。欲与冰花传雅操，纵冷淡、自丰标。

叶上薄难消。琼霏碧玉绦。好陪它、冻折梅梢。洛浦人游明月下，披鹤氅、更飘摇。
来往如梦偈
本净（唐代）

视生如在梦，梦里实是闹。忽觉万事休，还同睡时悟。

智者会悟梦，迷人信梦闹。会梦无两般，一悟无别悟。

富贵与贫贱，更亦无别道。
宋次道一百五日往郑拜墓
梅尧臣（宋代）

去不避风雨，泣望松柏门。
{左风右立}然风悲响，如感泉下风。
沃酹向坟土，空湿陈草根。
人归夜月冷，石马在九原。
天香（对梅花怀王侍御）
刘镇（宋代）

漠漠江皋，迢迢驿路，天教为春传信。万木丛边，百花头上，不管传飞风紧。寻交访旧，惟翠竹、寒松相认。不意牵丝动兴，何心衬妆添晕。孤标最甘冷落，不许蝶亲蜂近。直自从来洁白，个中清韵。尽做重闻塞管，也何害、香销粉痕尽。待到和羹，才明底蕴。
避寇仪真六绝句 其三
程俱（宋代）

江汉长哦向渺茫，白沙朱雀正相望。东巡百万临瓜步，拭目中兴望我皇。
春江花月夜词
温庭筠（唐代）

玉树歌阑海云黑，花庭忽作青芜国。
秦淮有水水无情，还向金陵漾春色。
杨家二世安九重，不御华芝嫌六龙。
百幅锦帆风力满，连天展尽金芙蓉。
珠翠丁星复明灭，龙头劈浪哀笳发。
千里涵空澄水魂，万枝破鼻飘香雪。
漏转霞高沧海西，颇黎枕上闻天鸡。
鸾弦代雁曲如语，一醉昏昏天下迷。
四方倾动烟尘起，犹在浓香梦魂裹。
后主荒宫有晓莺，飞来只隔西江水。
即事
陆游（宋代）

日上小窗东，禽鸣高树中。
乐哉容膝地，著此曲肱翁。
香迮常迟散，儿来亦旋通。
所惭贪坐睡，铅椠少新功。
采桑子 洪心孺席上赋柠檬汤
朱祖谋（清代）

水精眠梦人消渴，不赐金茎。凭仗纤琼。旋起春雷出素瓶。

一匙还乞蛮姜点，石乳花腾。两腋凉生。风味清于醒酒冰。
次韵延年弟相庆 其一
陈渊（宋代）

逐客身无事，乘闲葺敝庐。堂成因有室，水到自成渠。

地迥千岩秀，春回一气舒。幸为时所弃，容我懒簪裾。
清风亭
晁端禀（宋代）

物外林泉静，闲中日月长。清风飒然至，可以傲羲皇。
威惠庙成次郡侯玉田卢公韵
贺一弘（明代）

庙新威惠忻今日，像肃清高仰此方。戎马当时分草泽，将军建此启封疆。

业垂海国千年烈，名并漳江一水长。高阁重兴应有数，神灵陟降自云乡。
用宣禅人请赞
释宗杲（宋代）

宣传吾真，吾为宣说。
眨上眉毛，大巧若拙。
分得湖水挼蓝为戚里孙雪亭锦衣赋
程敏政（明代）

鹫岭东来百亩蓝，涧毛溪发共䰐鬖。镜光冷浸幽堂外，黛色浓拖隧道南。

远脉已培先业厚，涓流宁比圣恩覃。寻源记取山中路，蔽野犹存古石楠。
用真景元韵题豫章朱正父湖山清隐诗卷
魏了翁（宋代）

乾坤尔阔着吾庐，水绕山环仁知居。
君友东湖徐孺子，我闻西知邵尧夫。
欲为天下屠龙手，肯读人閒非圣书。
聊借斯言相赠勉，乐颜之乐即颜徒。
虞美人
佚名（宋代）

东君去後无踪迹。
和广文俞同年贺太守 其三
虞俦（宋代）

人言岁稔催科易，我念民贫积欠多。政拙不归嗟已老，空馀一饭愧廉颇。
咏古诗十二首 其二
刘敞（宋代）

长离乘风起，四顾求所栖。路穷临苍梧，复排层霄飞。

岂不愿安处，不知所可依。罾缴充径隧，鸱枭正鸣悲。

瞑夫抱同律，旷绝将何希。
後圃散策
杨万里（宋代）

花径雨後凉，树声风外战。
杖屦顿轻松，儿女同行散。
少者前已失，老者後仍倦。
隔林吹笑语，相闻如对面。
明明去人近，眇眇弥步远。
松杉满地影，一瞬忽不见。
仰观紫日轮，偶度白云片。
佳处留再来，前山未须遍。
偈颂一百六十九首 其九
释智朋（宋代）

日卓午，夜半子。千门万户俱开，一声两声砧杵。流沙浪阔，葱岭无路，达磨何曾归去。
采桑曲
潘玙（宋代）

东采桑，西采桑，
春风陌上罗裙香。为怕蚕饥急归去，
回头忽见薄情郎，如何富贵却相忘。
旅怀
张咏（宋代）

移文休诮客衣尘，欲去终惭未了身。
一夕乱蛩惊别恨，满阶红叶怆吟神。
东周住久知音少，白社抛来旧业贫。
犹喜陶潜绕篱菊，带霜开得数枝新。
夜宿南城彰义门递铺承曾元鼎携酒叙别
刘崧（元代）

城南下马已斜阳，投宿邮亭古道傍。野淀有霜风正急，土床无火夜偏长。

旅程此夕违公馆，归梦何时达故乡。不尽故人携别意，鸡鸣又报趣晨装。
赵权可许惠筇竹山峰佳者用前韵戏之
李石（宋代）

使君未怕牧蛮官，游戏边藩不作难。
龙竹风霆惊物化，鳌山贔屭照人寒。
养鸡
刘敞（宋代）

耆旧漂零汉汝南，长鸣独与古无惭。萧萧风雨思君子，欲倚空窗听尔谈。
布袋和尚赞
释妙伦（宋代）

朝向廛中游，暮打市里过。
滞货卖不行，赖是肚皮大。
正月晦日与弟观对酌
陈著（宋代）

聚散等风沙，相知要当家。
弟兄窗下酒，世俗眼前花。
隐去方为福，贫驱未有涯。
明朝吉凶事，分付与昏鸦。
一落索
陈瓘（宋代）

体上衣裳云作缕。不论寒暑。世间多少老婆禅，犹苦问、台山路。

堪笑庞翁无趣。临行却住。古人公案不须论，还了得、如今否。
次韵何符山人二首
陈造（宋代）

门下轩裳不转头，何人皮底著阳秋。
独烦客子冲泥屐，屡到衰翁听雨楼。
从昔诗声追正始，即今宾友验宣州。
清篇快读强人意，未觉京尘厌薄游。
答陈生心文
卢龙云（明代）

远海缄书一雁传，品题国士忆当年。郁袍未动朱衣赏，蓉镜堪期御墨鲜。

乡似并州心独切，庄如陆氏意俱悬。骅骝本自轻千里，更向长途早着鞭。
题德章山
王之道（宋代）

丛玕泼黛千峰色，急雨奔霆万壑声。
莫讶祖师来入梦，只应知我欲山行。
和楼尚赋赵大资大资重楼柏梁体
孙应时（宋代）

浙中岩壑天下雄，越绝宛委吴穹窿。
钟奇角秀劳神工，复有四明冠南东。
云南云北森横纵，仟圣所宅光葱珑。
公楼极览面面同，江霏海日开冥濛。
翠屏列立千万峰，胜画孔雀乡芙蓉。
春晴百花度香风，秋原下瞰禾黍芃。
城郭游人纷蝶蜂，笙歌间发罗绮丛。
我公心境百炼铜，眼底万物归陶熔。
姬公胡留曲阜封，东平骠骑合侍中。
小出勋业垂无穷，手扶日毂驾六龙。
丹心正色羞容容，飘然谢出明光宫。
坐收全名擅高踪，锦衣故里还过逢。
筑室百堵声隆隆，雅素不穷丹雘功。
移花种竹亲圃农，直嫌看山隔崇墉。
层楼开豁星斗胸，晨登坐达夕鼓咚。
有书满架酒不空，眼明脚健颜颊红。
身佩安危唐晋公，何妨绿野对洛嵩。
文昌更似香山翁，与公胜日长相从。
一谈一笑如春浓，清叹不奏淫乐矇。
高山流水操处钟，新篇络绎疲奴僮。
寒生感公恩义重，草根窃亦吟秋虫。
扁舟登门频宿舂，敢逐炎凉如燕鸿。
愤怨诗
王巨仁（唐代）

于公恸哭三年旱，邹衍含愁五月霜。

今我幽愁还似古，皇天无语但苍苍。
西湖再开呈张经略
刘颖（宋代）

持节南来耸百城，就分帅阃握边兵。
尽令殊俗窥风采，更许佳边托姓名。
岘首要须刊伟迹，习池底事著狂生。
风流人物今宗主，物物俱蒙不朽荣。
魏奉礼昭文知吉州龙泉县
杨亿（宋代）

平昔登龙坂，因缘识玉人。
庭中华毂满，膝下彩衣新。
少列悲先露，高堂泣累茵。
嘉宾碣馆闭，遗业寝邱贫。
弓冶传家久。弦歌宰邑频。
循良同汉吏，惠爱及齐民。
又出夷门去，还临灨水滨。
摊破采桑子 小语脂香袭
邹祗谟（清代）

幽欢久待兰缸敛，懒绣鸳鸯。懒说鸳鸯。舌唾酣红淡海棠。

知么，微怒也、问檀郎。含娇半晌才私语，轻度丁香。

轻啮丁香。秘密风情在画厢。知么，微笑也、问檀郎。
苍水
黄宗羲（清代）

少年苦节何人似？得此全归亦称情。
废寺醵钱收弃骨，老生秃笔记琴声。
遥空摩影狂相得，群水穿礁浩未平。
两世雪交私不得，只随众口一闲评。
至和杂书五首·八月十九日
蔡襄（宋代）

潮头出海卷秋风，风豪潮起苍海空。
弄潮船旗出复没，腾身潮上争骁雄。
沙头万目注江水，晴雷乾雹来无穷。
窗外帘旌飞猎猎，新醅翠斝行坐中。
欲作吴歌弄清昼，回看满眼西阳红。
六曲屏深映云母，珠盘缕缕青鸦茸。
山移海转有变化，生缘长短须相逢。
梦故府钱公
梅尧臣（宋代）

故相方来梦，分明接座隅。
只知冠剑是，不道死生殊。
西府看如旧，东山咏久徂。
遽然兴寤叹，不觉泪沾须。
入关
曹邺（唐代）

衡门亦无路，何况入西秦。灸病不得穴，徒为采艾人。
过马嵬唐贵妃冢
宋育仁（清代）

马首君恩断，蛾眉妾命愁。上阳宫女怨，白发为谁秋。
送子玉赴阙
王安礼（宋代）

寂寞扬雄与世疏，赖逢佳友慰穷居。深沉智虑三冬学，磊落胸怀万卷书。

自古贤豪今日盛，看君才调几人如。还朝好作登瀛客，闻说元臣荐子虚。
公无渡河
李白（唐代）

黄河西来决昆仑，咆哮万里触龙门。
波滔天，尧咨嗟。
大禹理百川，儿啼不窥家。
杀湍湮洪水，九州始蚕麻。
其害乃去，茫然风沙。
被发之叟狂而痴，清晨临流欲奚为。
旁人不惜妻止之，公无渡河苦渡之。
虎可搏，河难凭，公果溺死流海湄。
有长鲸白齿若雪山，公乎公乎挂罥于其间。
箜篌所悲竟不还。
道中即事 其八
方岳（宋代）

上到春山顶𩕳头，更携烟雨入吾州。梅花便作乡人看，飞落酒杯相劝酬。
小本兰亭二种
方回（元代）

子云可拟易论无，颇似兰亭细字模。
始信圣经非小艺，不羞依样画葫芦。
忍草庵度夏寄贻京王二
侯文熺（清代）

分将禅舍作书巢，补葺何妨自剪茅。客病最宜亲梵夹，家贫只剪荐山肴。

恰逢花尽荷擎蕊，正苦林疏笋放梢。长吏任教征税遍，传呼应不到荒郊。
次韵陈道士和徐星韵见寄 其一
方一夔（宋代）

寄迹琳宫绛阙边，聚星家世楚先贤。但留法界寸田在，不要穷途众目怜。

谈客由来无负郭，诗盟此去定忘年。吾衰有分非君独，休羡千金有计然。
过凤山有感二首
周文璞（宋代）

当年准拟作家林，溪墅楼居意已深。
隐者自应寻别业，凤兮何肯负初心。
参差一段囊中玉，激烈三更月下吟。
若不速来相就饮，定应从此失知音。
暗香·白莲。章曼仙招社集于法源寺，以暗香疏影赋寺中花木
夏孙桐（清代）

露铅欲滴。照小池静影，亭亭枝立。耐暑玉肌，出水清凉总如拭。

立曳风裳淡冶，宜对我、山人衣白。看尽日、有恨无言，幽思入吟笔。

岑寂。众香国。便证与静因，供佛初折。闹红尽涤。端合芬陀署禅室。

一向茶烟榻畔，浑未觉、西风消息。甚处素心伴杳，涉江暗忆。
桃川山中用陈苏旧韵示周游
赵蕃（宋代）

仙人之为仙，终古莫尽世。
颇笑区中人，沄沄逐川逝。
念将与之游，端恐吾道废。
如为千里行，数步辄一憩。
不如返吾乡，耕凿仍树艺。
及私具伏腊，输王应租税。
人惟颜徒睎，学匪桀犬吠。
桃源定何许，说自渊明制。
今日复何日，身乃中山诣。
嗟哉彼嬴秦，其虐甚幽厉。
不知丧无日，万欲从始岁。
商山被褐者，疢疾由德慧。
徐福尚海山，此地只楚界。
胡为略不闻，政坐耳目蔽。
神仙非吾学，可以置度外。
山高水深深，好事幽寻契。
黄山歌为吴孝父作
张萱（明代）

己丑冬十月，客行入新安。结束事探讨，山水恣盘桓。

新安山水事下无，一丘一壑皆画图。黄山白岳称最胜，神仙窟宅幽人境。

蜡屐曾登白岳颠，芙蓉万朵青冥连。石楠树下事门月，榔梅庵畔炉峰烟。

高拂炉峰礼白云，一事晴色正氤氲。薜帷蕙帐遥相待，鹤怨猿愁不忍闻。

玄帝祠边逢五老，揖余为□黄山好。轩辕曾此九丹成，白日红颜羽翼生。

鼎□龙去非幻妄，名山自是饶精灵。此中幽胜难具说，三十二峰总奇绝。

时有幽人自往还，金芝瑶草森罗列。石巉巉，泉洌洌。

万树桃花，千峰寒雪。阴晴朝夕态倏忽兮，纷变换乎秋春窈窕缭绕，别有事地兮，莽不知汉与秦之日月。

闻此心神觉更开，人间亦自有蓬莱。安得乘风而蹁跹兮，直上轩辕之高台。

吁嗟婚嫁苦未毕，怅望名山空叹息。道路驱驰鬓已斑，烟霞梦寐十年间。

几向吴云思白岳，遥从粤海忆黄山。黄山主人吴孝父，翩翩词赋凌千古。

艺苑当家六十年，曳裾耻与歌鱼伍。潦倒江湖一布衣，籍甚诗名动公府。

南浮湘水西入蜀，历七闽兮遍齐鲁。足迹名山几欲半，回首黄山繄故土。

已闻白雪满奚囊，更貌黄山在缣素。一幅烟霞任卷舒，咫尺溪山千里馀。

交游遍乞琼瑶句，城市何殊木石居。怜予始作长安客，逢君尚滞长安陌。

老向风尘可奈何，呼余为作黄山歌。披图欲问烟霞主，轩辕丹灶在何许。

紫芝今正腓，白石亦堪煮。我欲从之游，汝胡为乎不归去。

今日见汝如见山，他年访山应访汝。
题萧相国庙
许及之（宋代）

古庙凄凉古镇边，酂阳户口更凄然。封侯当日如今日，越使萧公剩买田。
颂古十首
释云岫（宋代）

打叠行装早出门，相逢旧友且论文。
归家共饮三杯酒，不觉天边日又昏。
读永叔集古录目
梅尧臣（宋代）

古史书不足，磨璞镌美辞。
周宣石鼓文已缺，秦政峄山字苦隳。
石汉都无半画在，黄初而上犹得窥。
下及隋唐莫可数，奇言伟迹恐所遗。
信都力黏大小轴，集十为秩仍第之。
随目证讹甲癸推，青编是非皆究知。
有益於古今不疑，碑虽灭绝事弗移。
後人览录尚若披，信都用意无穷期。
天灰地烬乃终毕，信都信都名愈出。
送秋官刘大夫赴常德太守
尹台（明代）

五马长鸣碧柳烟，武陵春色画轺前。青山露冕迎花入，白水飞旌映树悬。

少日鹿苹联省席，清朝鱼藻并宫筵。论思虚薄惭何补，紫绶相看华发年。
思圣吟
邵雍（宋代）

不逢圣人时，不见圣人面。
圣人言可闻，圣人心可见。
送王龟龄著作赴会稽大宗丞二首 其二
陆游（宋代）

大将上兵符，军容备扫除。恭惟陛下圣，方采直臣书。

忽报分司去，还寻入幕初。宗藩虽旧识，莫遣得亲疏。
刘校理属疾
杨亿（宋代）

北窗风劲雪云繁，移疾端居避世喧。
载酒谁过杨子宅，张罗休世翟公门。
多才最许飘飘气，少别还销黯黯魂。
促尔徘徊忆真赏，远天新月照黄昏。
衰病有感
陆游（宋代）

羁宦一周星，归如化鹤丁。
灰心成寂寂，霜鬓失青青。
小智空自贵，大愚元不灵。
客来应绝倒，扶病讲丹经。
题卧羲轩
周瑛（明代）

郡中无事自开荒，小作轩居接北廊。天地清风来枕簟，湖山白日卧羲皇。

意当适处功名薄，心到虚时道义光。彭泽有魂招不起，凭谁接膝与商量。
挽少保王平章二首
陈著（宋代）

气貌古心盎，渊源早学成。
三朝尊汲直，四海颂夷清。
忧国生如死，诚身实过名。
巍巍叔季世，人重泰山轻。
幽居即事
陆游（宋代）

日铸岁几何，苞苴遍权门。
野人求其类，金墺实弟晜。
超然高世韵，何独驱睡昏。
安得如吾宗，坐致顾渚园？
颂一百则 其十二
释重显（宋代）

金乌急，玉兔速，善应何曾有轻触。展事投机见洞山，跛鳖盲龟入空谷。

花簇簇，锦簇簇，南地竹兮北地木。因思长庆陆大夫，解道合笑不合哭。

咦。
寄荆幕孙郎中
齐己（唐代）

珠履风流忆富春，三千鹓鹭让精神。诗工凿破清求妙，

道论研通白见真。四座共推操檄健，一家谁信买书贫。

别来乡国魂应断，剑阁东西尽战尘。
寄陈德厚
周孚（宋代）

骎骎胡马骄，漠漠楚氛恶。妖区未灰钉，剧阵猛刺斫。

向来百金躯，垂老付沟壑。头涔何必疗，心悸还自愕。

平生陈孺子，夙佩千金诺。渠如早奋飞，艰岁终有托。

那知亦蹭蹬，正复同索寞。污池杂蛟蜃，丛艾纷燕雀。

穷檐倚楹叹，搏击望一鹗。祝君鲁曹子，玉陛奏方略。

铭功灿燕石，画像雄汉阁。平时万户赏，端不羞卫霍。

屠羊反故肆，吾分本藜藿。
奉命南使经彭泽（值王明府不在，留此）
徐铉（宋代）

远使程途未一分，离心常要醉醺醺。

那堪彭泽门前立，黄菊萧疏不见君。
客至五和除字
林希逸（宋代）

衡茅有客同欢笑，径草呼童旋刬除。篘酒熟迟聊酤我，藜羹生怕有卷如。

夜长不必论升斗，岁晚能忘誓笠车。邻舍多情还解事，频分野菜馈生鱼。
登郡楼望严陵钓台
田锡（宋代）

谿上严陵古钓台，倚楼凝望自徘徊。
先生能保孤高节，英主尝师王霸才。
日暮白云迷草莽，岸平春水浸莓苔。
登临不尽微吟兴，花落东风首重回。
次韵感春五首 其四
黄庭坚（宋代）

鸟声春渐长，烟雨春薄暮。风光不长妍，如客暂时寓。

芸芸物争时，天地有常度。我行睹大河，黄流日东骛。

喟然欲乘桴，莽不见洲渚。张侯但饮酒，无用恨羁旅。

十年富贵子，今作一丘土。
送连惟馨之小湖兼简程节推
蔡沈（宋代）

本有瓜葛旧，况乃桑梓情。
浮云无定姿，飘泊湖溪滨。
春晴百花发，忍对江头别。
垂杨弄柔丝，含愁不能折。
湖溪故人心，寒潭照秋月。
一别经十年，俯仰伤契阔。
为言山中友，青阳半华发。
夜句三首
苏泂（宋代）

一派天边淡淡横，虽然无浪有风生。
人间各自昏沉睡，看到三更划地清。
夏夜
陈与义（宋代）

闲弄玉如意，天河白练横。
时无李供奉，谁识谢宣城。
两鹤翻明月，孤松立快晴。
南阳半年客，此夜满怀清。
颂古三十一首
释原妙（宋代）

自小丹青画不成，年来始觉艺方精。
等闲掷笔成龙去，换却时人眼里睛。
与诸友游杨氏池上呼王隐居小饮晚登书台
王灼（宋代）

微风度竹气，澹烟增树色。
控寻得佳境，滟滟一池碧。
藻荇纷纵横，鱼虾时跳掷。
同游好事者，喜我有此地僻。
置酒助清赏，环坐藤阴侧。
白须比邻翁，怪语不自惜。
欲学三杯醉，相付一笑适。
酒罢循归途，翁亦返旧宅。
次金东园渔家杂咏八首
杨公远（宋代）

醉来要把鹏为饵，夜后长将月作钩。
浮得浮名浑不问，数声欸乃转船头。
满庭芳 写怀
陈霆（明代）

罗帕分香，玉钗留股，东风羞记初盟。残杨剩柳，休问啭春莺。

虚向蒲关驻马，淹误了、云路鹏程。伤心处，枕寒衾冷，香梦杳难成。

章台人远，寻春计晚，露蕊凋零。叹落花有意，流水无情。

好事从来易阻，御沟里、红叶难凭。空惆怅，夜深人静，辜负月华明。
幽居
陆游（宋代）

百顷菰蒲古泽中，老夫病起恰秋风。
流年不贷人皆老，造物无私我自穷。
市隐昔曾从啸父，山栖今欲效园公。
芳樽虽匪金丹术，槁面尊前也蹔红。
夏日
陆游（宋代）

赤日黄尘褦襶忙，放翁湖上独相羊。
竹梢露滴惊残梦，荷盖风翻送早凉。
暑用酒逃犹有待，热凭静胜更无方。
空斋一榻翛然卧，闲看衣篝起篆香。
再和且答索饮语
郑清之（宋代）

海涂之人暗摸索，如龟自遮聊以壳。
沈湘虽避屈三闾，断发奈逢吴太伯。
周官自诡庳蠃蚔，羲经取并龙蛇蠖。
妪妃投瓮甘骨醉，舌味无心宁法缚。
黄诗未足助盘飧，吴稻讵能为岁恶。
尊前介士尚铮铮，海底漫郎终落落。
帛声试听响犀瓠，玉指为渠代金错。
掩群而取公遗小，谁念坑降秦政虐。
二螯六跪冒族姓，穴居颇笑邻之薄。
纵令膑足亦可喜，中有妙解木应斫。
剩拟新篘问扬字，先赋南烹仰韩学。
蠔山马甲不易致，岸下紫鳞方牣跃。
主人鹳鹤真耐痛，笑许子彭如水白。
商山
曹松（唐代）

垂白商於原下住，儿孙共死一身忙。

木弓未得长离手，犹与官家射麝香。
奉荅知山光禄春寺晚归之作
边贡（明代）

际晓闻君已出城，晚来消息未分明。尊开漫自誇清酒，诗到真如食太羹。

雪土细穿春草绿，雨帘高捲暮云平。虚堂烛火棋枰在，可惜无人坐五更。
野兴
陆游（宋代）

红饭青蔬美莫加，邻翁能共一瓯茶。
舍西日紧花房敛，港北风生柳脚斜。
筇杖不妨闲有伴，茆檐终胜老无家。
自惊七十犹强健，采药归来见暮鸦。
嘉禾百咏·嘉禾墩
张尧同（宋代）

寂寞黄龙后，纷然垅土碑。
废兴与处问，空咏草离离。
古宫怨
王建（唐代）

乳乌哑哑飞复啼，城头晨夕宫中栖。

吴王别殿绕江水，后宫不开美人死。
题宝塔
释印肃（宋代）

塔本无缝，真如不动。
说此经处，涌出虚空。
释迦多宝，听说如梦。
东西无二，见见不同。
无刹不收，无色不融。
层层落落，光影重重。
恒河沙劫，尽入其中。
三世诸佛，一法身通。
针劄不入，寿量无穷。
目连舍利，常隐於中。
阿育王像，妙色金容。
天龙八部，万亿灵通。
擎山持杵，遍满虚空。
护持礼塔，摧灭魔踪。
显正宝塔，八面玲珑。
水火不坏，障毗岚风。
众生见者，永脱樊笼。
信者施者，功德不空。
无住布施，福德无穷。
住相布施，犹滞途中。
诸化子等，无功之功。
成如是塔，标指宗风。
空劫坏时，此塔不溶。
劫火洞然，体若虚空。
究竟涅槃，应时体用。
逗机应化，无法不同。
皇图永固，舜雨尧风。
郡邑宰僚，禄位高崇。
万民快乐，五谷盈丰。
狼烟自息，瑞气和浓。
性相平等，含灵体同。
世出世间，色不异空。
稽首如南，礼塔事终。
乾道四年，戊子季冬。
南泉慈化，肃老遗风。
法界有情，一切珍重。
寿章儆庵师五十初度和韵四首 其二
何彦升（清代）

湖学由来尚礼仪，诸生百辈捧琼卮。杏坛春雨龙砂馆，桂苑秋香鹿野诗。

阶下凤毛欣绕膝，帏中鹤算庆齐眉。秋来欲买清溪棹，兼访王郎定有期。
园中赏梅
陆游（宋代）

阅尽千葩百卉春，此花风味独清真。
江边晓雪愁欲语，马上夕阳香趁人。
熨眼红苞初报信，回头青子又生仁。
羁游偏觉年华速，徙倚阑干一怆神。
麻姑山诗
吕南公（宋代）

此地去秦中，赢粮每三月。秦人不厌远，期以一死脱。

何言幸可数，久竟各存活。得非潜逃心，世爱多洗割。

迥然深林岭，云气长不灭。避俗可成仙，斯言盖疏阔。

余来翠峰地，把酒望深樾。不见云霞身，山禽但惊聒。
菩萨蛮
赵子发（宋代）

闲庭草色侵阶绿。琐窗午梦人如玉。抛枕出罗帏。风吹金缕衣。

怨春风雨恶。二月桃花落。雨后纵多睛。花休春不成。
仲冬望前一日王幼度父母社集镜园
邓云霄（明代）

丰年禾稼满江皋，紫蟹黄鸡对浊醪。花县弦歌迎玉舄，茅溪鱼鸟识乾旄。

筵依冬日轻烟暖，笔洒晴霞片月高。词赋登坛推茂宰，从来楚国擅风骚。
寿周侍讲
陈汝锡（宋代）

我闻仙翁山，秀色媚岗岭。昔人已仙去，飞步凌绝顶。

世缘磨不已，一念堕尘境。先生岂其人，骨相倍清整。

神钟金茎秀，气与霜月冷。词源倒三峡，笔力扛九鼎。

书林知几年，文字浩千顷。谈经动旒纩，屡被前席请。

当随凤阁班，径步花砖影。胡为罢劝讲，禁幄出扬秉。

一麾眇淮甸，素发欲随领。先生谪仙人，寿与龟鹤等。

富贵要长年，功名看晚景。未须叹淹回，住世日月永。
别李公弱
释德洪（宋代）

残红换得绿阴成，随分闲愁取次生。须信百年终有别，未能一日便无情。

何时岳色君同看，后夜湘晴我独行。好在西园行乐处，为谁依旧月华清。
和圣俞咏昌言五物·缚虎图
司马光（宋代）

孙生非画师，趣尚颇奇伟。
为人少谐合，不肯畜互子。
时时入深山，信足动百里。
萧然坐盘石，尽日曾不起。
精心忽有得，纵笔何恢诡。
万象皆自然，神工相青里。
流传落人间，万金易雨纸。
君家缚虎图，用意尤精緻。
虽云琐纽牢，观者犹披靡。
昔闻刘纲妻，制虎如犬豕。
系之床脚间，垂头受鞭箠。
孙生傥未见，画此变何理。
明知非世人，羽化实不死。
愿君它日归，置之成都市。
必有乘槎人，庶几能辨此。
别秀亭五首
方回（元代）

醉翁亭记四时乐，我乐谓何宁不惭。
满地落花供妓席，隔江残不认僧庵。
邦人解学推敲势，野叟时同尔汝谈。
盗贼猖狂兵革沸，谁怜此老苦中甘。
甲辰岁以诗一编进孝宗圣语且许其清新骤蒙擢用暇日感孟襄阳事聊赋数语
姜特立（宋代）

襄阳孟浩然，床下谒至尊。一语不合意，放还归里门。

我诗虽不工，骑马入帝阍。饱暖自兹始，永怀明主恩。
杂曲歌辞 其二
贯休（唐代）

木落萧萧，虫鸣唧唧。不觉朱蔫脸红，霜劫鬓漆。

世途多事，泣向秋日。方今少壮不努力，老大徒伤悲。

如何？
夜惜禁中桃花因怀钱员外
白居易（唐代）

前日归时花正红，今夜宿时枝半空。

坐惜残芳君不见，风吹狼藉月明中。
天意吟
邵雍（宋代）

天意无佗只自然，自然之外更无天。
不欺谁怕居暗室，绝利须无在一源。
未吃力时犹有说，到收功处更何言。
圣人能事人难继，无价明珠正在渊。
昼寝
吴保初（清代）

春秋忘蟪蛄，旦暮失蜉蝣。瞢腾大化中，扰扰何时休。

余今思古人，古人今在不？出门何所之，累累皆松楸。

连蹈东海死，夷老西山幽。身夭形亦灭，形灭心长留。

夜夜望北斗，日日登南楼。丈夫七尺身，宁欲为诗囚。

饮水聊疗饥，栽花能缔愁。惠然春风来，朽木终何求。

惟有黑甜乡，时时爱独游。
秋日游道山石室怀古感旧得诗
孟超然（清代）

十二年前此乐群，石床萝径叶纷纷。死生惭负延陵剑，箧笥空存邺下文。

山色茫茫看落日，秋阴漠漠但寒云。道山亭即山阳路，邻笛凄清不忍闻。
渊明漉酒巾
刘鹗（清代）

脱我头上巾，漉此壶中酒。糟粕既已无，渣滓复何有？

陶然见天真，长风起高柳。
湘灵瑟
佚名（宋代）

霜风摧兰。银屏生晓寒。淡扫眉山。脸红殷。潇湘浦，芙蓉湾。相思数声哀叹。画楼尊酒闲。
始至山家
王问（明代）

斜日挂西岭，林影初在地。
鸥散曲湖阴，鸭眠莎草际。
风急露蝉沈，径纡竹门闭。
豹脚飞幽房，山猃窦中吠。
菩萨蛮 和外子韵
陆惠（清代）

清晖两地明如此。将人置入相思里。形影不能双。凄然独掩窗。

愁思肠角绕。香篆心头袅。瘦笔一枝携。新词和泪题。
金刚随机无尽颂·法会因由分第一
释印肃（宋代）

食乞王城罢，说个无生话。
是法皆平□，本自无高下。
寄孙储（一作下第醉中寄储）
孙定（唐代）

行行血泪洒尘襟，事逐东流渭水深。秋跨蹇驴风尚紧，

静投孤店日初沈。一枝犹挂东堂梦，千里空驰北巷心。

明月悲歌又前去，满城烟树噪春禽。
题扇二十四首
曹勋（宋代）

含笑殊名缥与缃，就中晕紫最芬芳。
纤枝小摘涓涓露，鼻观须参著肉香。
题会江驿
徐清叟（宋代）

高阁盈千尺，征人借一栖。水连天上下，山会浙东西。

炊甑荣枯幻，浮云出处齐。感时心欲醉，风雨更凄迷。